Antreprenorii cer demisia ministrului Economiei. De ce nu îl mai vor pe Claudiu Năsui?
Peste 74% din antreprenorii care au participat la un sondaj vor ca premierul să îl demită pe Năsui. Antreprenorii sunt nemulțumiți de faptul că s-au blocat programele guvernamentale.
Trei sferturi dintre antreprenorii care au participat la un sondaj cer demisia ministrului Economiei, Claudiu Năsui.Afectați de criză, antreprenorii se simt neajutorați și sunt nemulțumiți de faptul că s-au blocat programele guvernamentale și cel pentru start-up-uri. George Velcea, Președintele Asociației Europene a Tinerilor Întreprinzători, spune că România este pe ultimele locuri din UE în ceea ce privește ajutoarele de stat acordate firmelor afectate de pandemie și îl acuză pe ministrul Economiei, Claudiu Năsui, că blochează și ajutoarele care provin din fonduri europene.Așa se face că atunci când au fost întrebați dacă premierul României ar trebui să îl demită pe ministrul Economiei, peste 74% dintre antreprenori au răspuns afirmativ.Sondajul s-a făcut în două etape. Prin telefon, dar și online, în cadrul unui grup de Facebook unde sunt peste 10.000 de antreprenori membri. Doar 16,16% dintre respondenți consideră că ministrul Economiei nu ar trebui sa fie demis, iar 2,50% nu au dorit să răspundă la întrebare.